**Φύλλο εργασίας**

* **Αποστολή των ομάδων**

Με βάση τις διαθέσιμες πηγές του φύλλου και τυχόν πρόσθετες πληροφορίες από προσωπική αναζήτησή σας στο διαδίκτυο, θα προσπαθήσετε να αναδείξετε τους **τρόπους** με τους οποίους η επαφή των Ευρωπαίων με τις Νέες Χώρες διαμόρφωσε την ευρωπαϊκή ταυτότητα σε επίπεδο οικονομικό, κοινωνικοπολιτικό και αξιακό. Συγκεκριμένα, αφού συνεργαστείτε με τα μέλη της ομάδας σας, αναλαμβάνετε να κατασκευάσετε τη δική σας παρουσίαση απαντώντας στις παρακάτω δραστηριότητες και δίνοντας στην εργασία σας **πολυμεσική** μορφή (κείμενο, εικόνες, χάρτες, διαγράμματα)

**Συλλογικές δραστηριότητες**

* Αξιοποιώντας το παράθεμα **1**, το διάγραμμα **1** και τον χάρτη να παρουσιάσετε (με λογισμικό παρουσίασης) **α)** Ποιες χώρες επωφελούνται από τον έλεγχο του εμπορίου και τη διακίνηση προϊόντων στην Αμερική, την Αφρική και την Άπω Ανατολή, **β)** τη σχέση στις εμπορικές ανταλλαγές μεταξύ των τριών ηπείρων.

|  |  |
| --- | --- |
| Αριστοκρατία |  |
| Αστοί |  |
| Χωρικοί |  |
| Εργάτες |  |

* Με βάση το παράθεμα **2** και την εικόνα **1**, να καταγράψετε το πώς οι διεθνείς ανταλλαγές καθόρισαν την τύχη των κοινωνικών στρωμάτων της Ευρώπης κατά τον 15ου αιώνα. (Μπορείτε να χρησιμοποιήσετε το εργαλείο του πίνακα για να σημειώσετε αντίστοιχες φράσεις)
* Ποια επίδραση στην κοσμοθεωρία των Ευρωπαίων από την επαφή με διαφορετικούς πολιτισμούς νομίζετε ότι δείχνει το παράθεμα **3**;
* Να συγκρίνετε με συντομία τις αντιλήψεις των Ευρωπαίων για τη φύση των ιθαγενών και για τους εαυτούς τους (έμμεση αναφορά) όπως αυτές παρουσιάζονται στα παραθέματα **4** , **5** και **6**.
* Ανατρέχοντας στα παραθέματα **4**, **6**, **7**, **8**, την *εικόνα 2* και το *διάγραμμα 2*, να εντοπίσετε και να καταγράψετε εκείνα τα στοιχεία που δηλώνουν τις διαφορετικές προσεγγίσεις των Ευρωπαίων απέναντι στους γηγενείς πληθυσμούς.

**ΠΑΡΑΘΕΜΑ 1**

Τα αποτελέσματα αυτών των εξερευνητικών ταξιδιών και η ίδρυση αποικιακών αυτοκρατοριών είναι σχεδόν αδύνατον να υπολογιστούν. Καταρχάς, επέκτειναν το εμπόριο από τα στενά του μεσογειακά όρια σε παγκόσμια κλίμακα. Για πρώτη φορά στην ιστορία, πλοία των μεγάλων ναυτικών δυνάμεων έπλεαν στις εφτά θάλασσες. Το στεγανό μικρό μονοπώλιο του ανατολικού εμπορίου που διατηρούσαν οι ιταλικές πόλεις, δέχτηκε σοβαρό πλήγμα […] Δεύτερη συνέπεια υπήρξε η τεράστια αύξηση του όγκου του εμπορίου και της ποικιλίας ειδών κατανάλωσης. Στα μπαχαρικά και τα υφάσματα της Ανατολής προστέθηκαν τώρα καπνός από τη Βόρεια Αμερική, μολάσσες και ρούμι από τις Δυτικές Ινδίες, κακάο, κινίνο και κόκκινη βαφή από τη Νότια Αμερική. Τέλος, ελεφαντόδοντο, σκλάβοι και φτερά στρουθοκαμήλου από την Αφρική. Πέρα απ’ αυτά τα αγαθά, άγνωστα μέχρι τότε ή διαθέσιμα σε περιορισμένες ποσότητες, η προσφορά ορισμένων παλιότερων προϊόντων αυξήθηκε πάρα πολύ. Αυτό ίσχυε ιδιαίτερα για τη ζάχαρη, τον καφέ, το ρύζι και το βαμβάκι, που εισάγονταν σε τόσο μεγάλες ποσότητες από το Δυτικό Ημισφαίριο, ώστε έπαψαν να είναι είδη πολυτελείας. Ένα άλλο σημαντικό αποτέλεσμα της ανακάλυψης και κατάκτησης υπερπόντιων χωρών υπήρξε η επέκταση της προσφοράς πολύτιμων μετάλλων. Όταν ο Κολόμβος ξεκίνησε για πρώτη φορά προς την Αμερική, οι ποσότητες χρυσού και ασημιού στην Ευρώπη ήταν ελάχιστα επαρκείς για να στηρίξουν μια δυναμική οικονομία. Πενήντα χρόνια αργότερα, ωστόσο, έγινε αισθητή η επίπτωση του εισαγόμενου από την Αμερική πλούτου. Για ένα διάστημα ο χρυσός ήταν περισσότερο άφθονος και φτηνός σε σχέση με το ασήμι. Γύρω στο 1540, η σχέση αυτή αντιστράφηκε. Μαζικές εισαγωγές ασημιού από τα ορυχεία του Μεξικού, της Βολιβίας και του Περού προκάλεσαν τέτοια υποτίμηση της αξίας του, ώστε μεγάλες ποσότητες χρυσού αποθησαυρίστηκαν για να χρησιμοποιηθούν σε κρίσιμες συναλλαγές. Στη διάρκεια των επόμενων 80 χρόνων η ευρωπαϊκή οικονομία λειτουργούσε με βάση το ασήμι. Το αποτέλεσμα ήταν ένας τρομακτικός πληθωρισμός. Τιμές και ημερομίσθια έφτασαν σε τεράστια ύψη στα πλαίσια μιας τεχνητής ευημερίας.

*E. Burns, Ευρωπαϊκή Ιστορία, τ.Α’, εκδ. Παρατηρητής, Θεσσαλονίκη, σσ. 165-166*

**ΠΑΡΑΘΕΜΑ 2**

Η μεσαιωνική κοινωνία ήταν δέσμια μιας οικονομίας που εξαρτιόταν από τη γη και που είχε διαταραχθεί με την άνθηση των κοινοτήτων. Οι γεωγραφικές ανακαλύψεις έφεραν μεταβολές που συγκλόνισαν την κοινωνία […] Το μέγεθος των ανταλλαγών και η υποτίμηση του χρήματος υπήρξαν γεγονότα ολέθρια για τους ευγενείς και τους τεχνίτες, ενώ ήταν ευνοϊκά για τους αστούς και τους χωρικούς. Τα σταθερά εισοδήματα της φεουδαρχικής αριστοκρατίας προέρχονταν κυρίως από τη γη. Η άνοδος των τιμών κατέστρεψε αυτήν την αριστοκρατία. Για να επιζήσει, αναγκάστηκε ή να εκμεταλλευτεί η ίδια τις γαίες της ή να στραφεί στην εμπορική δραστηριότητα […] ή τέλος να μπει στην υπηρεσία διάφορων ηγεμόνων. Μαθητευόμενοι εργάτες και τεχνίτες των συντεχνιών, υποταγμένοι στη θέληση του αφεντικού τους, κακοπληρώνονταν και ζούσαν δύσκολα. Χειρότερη ήταν η μοίρα των εργατών που δούλευαν σε βιοτεχνίες ιδρυμένες από κεφαλαιούχους. Καθώς ζούσαν χωρίς ασφάλεια και κοινωνική προστασία, η ανεργία σήμαινε γι’ αυτούς επαιτεία και αλητεία […] Η νέα συγκυρία προσέφερε κέρδη στη μεσαία τάξη. Οι αστοί πλούτισαν με το εμπόριο, τη βιοτεχνία και τις τραπεζικές επιχειρήσεις. Δυνάμωσαν έτσι την κοινωνική παρουσία τους. Αλλά και η κατάσταση των χωρικών βελτιώθηκε. Ιδιαίτερα στη Γαλλία οι αγρότες επωφελήθηκαν από τη γενική άνοδο των τιμών, καθώς μειωνόταν η πραγματική αξία για το ενοίκιο των γαιών.

*Ι. Δ. Ψαράς, Ιστορία της Ν. Ευρώπης 1492-1815, Από την Ανακάλυψη της Αμερικής ως το Συνέδριο της Βιέννης, εκδ. Βάνιας, Θεσσαλονίκη, σ. 54*

**ΠΑΡΑΘΕΜΑ 3**

Καθένας ονομάζει βαρβαρότητα αυτό που ο ίδιος δεν συνηθίζει. Το ίδιο νομίζουμε ότι δεν είναι αληθινό παρά αυτό που μας έχει δώσει η παιδεία μας και οι παραδόσεις του τόπου μας.

*Michel Montaigne, 1533-1592, Δοκίμια*

**ΠΑΡΑΘΕΜΑ 4**

Η Εξοχότητά του θα πρέπει να ξέρει ότι βρήκαμε τις χώρες αυτές σε μια κατάσταση, όπου δεν υπήρχαν κλέφτες, κακοί άνθρωποι ή αργόσχολοι. Εμείς μεταμορφώσαμε αυτούς τους ντόπιους που έχουν τόση σοφία και διαπράττουν τόσο λίγα εγκλήματα. Τότε δεν υπήρχε καθόλου κακό, αλλά τώρα δεν υπάρχει τίποτα καλό.

*Μάντσιο Σιέρρα, κονκισταδόρ στην υπηρεσία του Πιθάρο, Έκθεση προς τον βασιλιά της Ισπανίας, 1589*

**ΠΑΡΑΘΕΜΑ 5**

Όλοι αυτοί κυκλοφορούν γυμνοί όπως ήρθαν στη γη, χωρίς να ντρέπονται καθόλου. Κι αν έπρεπε να σας διηγηθώ πόσο λίγο ντρέπονται, θα έπρεπε να αρχίσω να λέω απρέπειες, γι’ αυτό είναι καλύτερα να σιωπήσω.

*Αμέρικο Βεσπούτσι, «Ο Νέος Κόσμος, Επιστολές προς τον Λαυρέντιο των Μεδίκων», μτρφ. Δ.Δεληολάνης, εκδ. Στοχαστής, Αθήνα 1990, σ. 29*

**ΠΑΡΑΘΕΜΑ 6**

Για να κερδίσω τη φιλία τους, εφόσον γνώριζα ότι αποτελούν λαό που θα προσηλυτισθεί στην ιερή μας πίστη με την αγάπη και τη φιλία παρά με τη δύναμη, έδωσα σε μερικούς από αυτούς κόκκινες κάπες και γυάλινες χάντρες που τις κρέμασαν στους λαιμούς τους, όπως και αρκετά άλλα μικροπράγματα. Αυτά τους ευχαρίστησαν ιδιαίτερα και έγιναν εξαιρετικά φιλικοί μαζί μας. Έπειτα κολύμβησαν ως τις βάρκες των πλοίων όπου βρισκόμασταν, φέρνοντάς μας παπαγάλους και μπάλες από μπαμπακόνημα και ακόντια και πολλά άλλα πράγματα, τα οποία και αντάλλαξαν με χάντρες, γεράκια και καμπανάκια. Στην πραγματικότητα, αντάλλασσαν οτιδήποτε είχαν στην κατοχή τους. Όμως μου φάνηκαν ένας λαός στερημένος. Γιατί κυκλοφορούν γυμνοί, όπως τους γέννησαν οι μανάδες τους, συμπεριλαμβανομένων και των γυναικών .... Πρέπει να κάνουν για καλοί και έξυπνοι υπηρέτες και πολύ έξυπνους, γιατί παρατήρησα πως επαναλάμβαναν αμέσως οτιδήποτε τους λέγαμε και πιστεύω πως εύκολα θα μπορούσαν να γίνουν χριστιανοί, επειδή μου φάνηκε πως δεν είχαν θρησκεία. Θεού επιτρέποντος, με την αναχώρηση μου θα φέρω μισή ντουζίνα από αυτούς στις Μεγαλειότητές τους ...

*Χριστόφορου Κολόμβου, Το Πρώτο Ταξίδι (1492 - 1493). [Πηγή, Culture and Belief in Europe, 1450-1600, σ. 319]*

**ΠΑΡΑΘΕΜΑ 7**

Ποια καρδιά μπορεί να είναι τόσο σκληρή που να μη νιώσει οίκτο βλέποντας αυτή τη συνοδεία; […] Μερικοί είχαν τα κεφάλια τους σκυμμένα και τα πρόσωπα λουσμένα στα δάκρυα, κοιτώντας ο ένας τον άλλον. Άλλοι στέκονταν στενάζοντας με πόνο, κοιτώντας ψηλά τον ουρανό. […] Κάθε φορά που έβαζαν χώρια τους γιους, όταν αυτοί έβλεπαν τους πατέρες τους αλλού, σηκώνονταν με μεγάλη ορμή και έτρεχαν κοντά τους. Οι μητέρες έσφιγγαν τα άλλα παιδιά στην αγκαλιά τους κι έπεφταν μαζί τους κάτω, αψηφώντας τα χτυπήματα που δέχονταν, φτάνει μόνο να μην τους τα έπαιρναν […]

*Κόμης Εάνες ντε Ζουράρα, βιογράφος του Ερρίκου του θαλασσοπόρου, Παγκόσμια Ιστορία, Τόμος 11, σελ.222*

**ΠΑΡΑΘΕΜΑ 8**

Σ' αυτά τα σαράντα χρόνια, περισσότερα από δέκα εκατομμύρια ψυχές, άνδρες, γυναίκες και παιδιά πέθαναν άδικα από την τυραννία και τις μοχθηρές πράξεις των χριστιανών. Ο αριθμός είναι εξακριβωμένος και αληθινός. Και νομίζω πραγματικά -δε γελιέμαι-ότι θα ξεπερνούν τα δεκαπέντε εκατομμύρια. Αυτοί που πήγαν εκεί κάτω και που αυτοαποκαλούνται χριστιανοί, συνήθιζαν να χρησιμοποιούν δύο, κυρίως, τρόπους για να εξολοθρεύουν και να σβήσουν από το πρόσωπο της γης τα δυστυχισμένα αυτά έθνη. Ο ένας, με το να διεξάγουν εναντίον τους άδικους πολέμους, σκληρούς, αιμοσταγείς, τυραννικούς. Ο άλλος, με το να σκοτώνουν αυτούς που θα ήταν δυνατό να επιθυμήσουν ή να σκεφθούν την ελευθερία τους, ή να θελήσουν να ξεφύγουν από τα βασανιστήρια που τους υπέβαλλαν, σκότωναν και όλους τους ιθαγενείς άρχοντες και τους άντρες.... τους σκότωναν λοιπόν με το να τους υποβάλλουν στον καταναγκασμό τον πιο σκληρό, τον πιο φριχτό και τον πιο κτηνώδη που υποβλήθηκαν ποτέ άνθρωποι ή ζώα ... Αν οι χριστιανοί σκότωσαν και αφάνισαν τόσες και τόσες ψυχές, αυτό έγινε μόνο και μόνο για το χρυσάφι, για να γεμίσουν πλούτη σε μικρό διάστημα i και να υψωθούν σε θέσεις υψηλές, δυσανάλογες προς τις ικανότητές τους. Επειδή ήταν άπληστοι και αχόρταγα φιλόδοξοι -δε γίνεται να έχουν υπάρξει χειρότεροι στον κόσμο- και επειδή η γη ήταν πλούσια και οι άνθρωποι της τόσο ταπεινοί, τόσο υπομονετικοί και τόσο εύκολα μπορούσαν να τους υποτάξουν, δεν είχαν γι' αυτούς ούτε σέβας, ούτε υπόληψη, ούτε εκτίμηση .... Μ' αυτόν τον τρόπο φρόντισαν για τη ζωή και την ψυχή αυτών των ανθρώπων, και έτσι είναι που απειράριθμες ψυχές χάθηκαν, χωρίς πίστη και χωρίς μετάληψη. Είναι πασίγνωστο, αλήθεια εξακριβωμένη, την παραδέχονται όλοι, ακόμα και οι τύραννοι και οι δολοφόνοι, ότι ποτέ οι Ινδιάνοι, σε όλες τις Ινδίες, δεν προξένησαν κακό σε χριστιανούς. Αρχικά, είχαν νομίσει ότι είχαν έρθει από τον ουρανό, ωσότου πια, επανειλημμένα, οι χριστιανοί τους έκαναν να υποστούν, και αυτοί και οι γείτονές τους, όλα τα δεινά, κλεψιές, φόνους, βιαιότητες, καταπιέσεις …

*Η Καταστροφή τωv Ιvδιάvωv του Βαρθολομαίου vτε λας Κάζας, 1552 [πηγή : Η Καταστροφή των Ινδιάνων, μτφρ. ΙΙ. Μαξίμου, Αθήνα Στοχαστής 1989, σ. 23 - 25].*

**ΕΙΚΟΝΑ 1**



**Ο απολογισμός της ημέρας από έναν τραπεζίτη και τη γυναίκα του. Πίνακας (1538) του Ραϋμερσβέλλε. Μουσείο Φλωρεντίας.**

**ΕΙΚΟΝΑ 2**

****

**ΔΙΑΓΡΑΜΜΑ 1**



**ΔΙΑΓΡΑΜΜΑ 2**



**ΧΑΡΤΗΣ**

